यंग इंडियन ज्यादा भरोसा किन पर करते हैं, यह जानना आजकल बेहद आसान हो गया है। हाल ही में ट्रस्ट रिसर्च एडवाइजरी नामक एक संस्था ने एक ब्रैंड ट्रस्ट रिपोर्ट जारी की है। इस रिपोर्ट में बताया गया है कि युवा लोग किन-किन पर ज्यादा भरोसा करते हैं। रिपोर्ट जारी करने वालों का दावा है कि इसके लिए उन्होंने 16 शहरों में 21 से 50 साल तक की उम्र के लोगों से उनके विचार जाने। इस सर्वे के मुताबिक युवाओं ने मोस्ट ट्रस्टेड पर्सनैलिटी के रूप में अन्ना हजारे को सबसे ज्यादा पसंद किया। उन्हें 80 फीसदी लोगों के वोट मिले हैं। इस तरह की रिपोर्ट हमारे उलझे हुए समय की उलझन को और भी बढ़ा देती हैं। क्योंकि अचानक यहां पूरी दुनिया को प्रभावित करने वाले महात्मा गांधी 14वें नंबर पर खड़े दिखाई देने लगते हैं और उनसे कहीं आगे नजर आते हैं किंग फिशर के विजय माल्या। गनीमत है कि उनसे दो नंबर पहले हैं मदर टेरेसा।
किरन बेदी तो मदर से भी दो नंबर आगे खड़ी दिख रही हैं। ऐसे में सवाल यह उठता है कि हमारा भरोसा जिन पर बनता है, उसकी वजह आखिर क्या है? जो आज अपने समय के चर्चित लोगों के साथ इतिहास की बड़ी विभूतियों को तोल रहे हैं, वे उनके बारे में कितना जानते हैं। वे सिर्फ बड़बोले हैं या किसी ठोस आधार पर अपनी राय कायम करते हैं। आखिर ऐसा क्या हो गया कि अचानक हम अपने समय में अतीत के लोगों के महत्व को कमतर आंकने लगे। क्या हमारे समय की सच्चाई पर प्रचार और मीडिया इतना हावी हो गया है कि वह हमारी रुचियों को सहज रूप से विकसित ही नहीं होने देता। उनके बनने में हमारी समझ और अनुभवों की साझेदारी कितनी होती है? क्या सचमुच अपने समय और उसमें भरोसेमंद शख्सियत को पहचानना इतना सरल हो सकता है? यह समझना बहुत जरूरी है कि महत्वपूर्ण वही नहीं होते जिन्हें प्रचारित किया जाता है। अपने आसपास के अचर्चित लोगों पर भी नजर डालनी चाहिए, जो अपना जीवन ही समाज के लिए समर्पित कर देते हैं। अगर ऐसा होता तो इन भरोसेमंद लोगों की सूची में दशरथ मांझी और इरोम शर्मिला जैसे अनेक लोगों का नाम भी शामिल होता। यह भी समझना होगा कि बाहरी असर में बनने वाली पसंद कभी टिकाऊ नहीं हो सकती। जो भरोसा आज बनता है, कल टूट भी सकता है। अगर ब्रैंड ट्रस्ट का मतलब यही है, तो यह यथार्थ से बिल्कुल कटा हुआ है।